Se se itumedisang ke gore go ne go tloga go nna le phetogo nngwe ya botlhokwa thata ya bodumedi. Ka 1928 peo ya ntlhantlha ya boammaaruri jwa Baebele e ne ya jalwa ke Baithuti bangwe ba babedi ba ba tlhoafetseng ba Baebele, jaaka Basupi ba ga Jehofa ba ne ba bidiwa ka nako eo. Mo ngwageng o o latelang, Jan Gomola o ne a goroga kwa Wisła a tshotse fonokerafa, e a neng a tshameka mo go yone dipuo tse di rekotilweng tsa Dikwalo. Go tswa foo, o ne a fudugela kwa mokgatšheng mongwe o o fa gaufi kwa a neng a fitlhela motho mongwe yo a neng a mo reetsa ka kelotlhoko gone—Andrzej Raszka, monna yo mokhutshwane, yo o nonofileng, yo a neng a nna kwa dithabeng e bile a na le pelo e e utlwang. Ka yone nako eo Raszka o ne a ntsha Baebele ya gagwe go tlhomamisa se se neng se buiwa mo dipuong tsa fonokerafa. Go tswa foo o ne a re: “Mokaulengwe wa me, jaanong ke bone boammaaruri! Fa e sa le ke batlana le dikarabo ke le kwa Ntweng ya Lefatshe I!”